Tarybos reglamentas (EB) Nr. 769/2004
2004 m. balandžio 21 d.
iš dalies keičiantis Reglamentus (EEB) Nr. 3906/89, (EB) Nr. 555/2000, (EB) Nr. 2500/2001, (EB) Nr. 1268/1999 ir (EB) Nr. 1267/1999, kad Stabilizavimo ir vienijimo proceso šalys galėtų dalyvauti konkursuose, rengiamuose pagal Bendrijos pasirengimo stojimui paramos programas
Europos SĄJUNGOS TARYBA,
atsižvelgdama į Europos bendrijos steigimo sutartį, ypač į jos 181a straipsnio 2 dalies pirmą sakinį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) 2003 m. birželio 20 d. Europos Taryba Salonikuose patvirtino "Salonikų darbotvarkę vakarų Balkanams - judėjimas link integracijos į Europą" ir pakvietė Komisiją apsvarstyti reikiamų priemonių ėmimąsi, kad Stabilizavimo ir vienijimo proceso šalys galėtų dalyvauti konkursuose, rengiamuose pagal Bendrijos pasirengimo stojimui paramos programas (Phare, ISPA ir Sapard),
(2) Todėl 1989 m. gruodžio 18 d. Tarybos reglamentas (EEB) Nr. 3906/89 dėl ekonominės pagalbos Vengrijos Respublikai ir Lenkijos Liaudies Respublikai [2], 2000 m. kovo 13 d. Reglamentas (EEB) Nr. 555/2000 dėl operacijų pagal Kipro Respublikos ir Maltos Respublikos pasirengimo stojimui strategiją įgyvendinimo [3], 2001 m. gruodžio 17 d. Tarybos reglamentas (EB) Nr. 2500/2001 dėl pasirengimo stojimui finansinės paramos Turkijai [4], 1999 m. birželio 21 d. Tarybos reglamentas (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu [5] ir 1999 m. birželio 21 d. Tarybos reglamentas (EB) Nr. 1267/1999, nustatantis struktūrinės pasirengimo stojimui politikos instrumentą [6], turėtų būti atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3906/89 iš dalies keičiamas taip:
7 straipsnis pakeičiamas taip:
"7 straipsnis
1. Dalyvavimas konkursuose ir sutarčių suteikimas vyksta vienodomis sąlygomis visiems fiziniams ir juridiniams asmenims iš valstybių narių, patenkančių į Sutarčių taikymo sritį, stojimo į Europos Sąjungą šalių kandidačių ir šalių, kurioms parama teikiama pagal 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai [7]. Rangos institucija reikiamai pagrįstais atskirais atvejais gali leisti dalyvauti konkursuose ir pasirašyti sutartis fiziniams ir juridiniams asmenims iš trečiųjų šalių.
2. Tiekiami produktai, patenkantys į Sutarčių taikymo sritį, turi būti kilę valstybėse narėse, stojimo į Europos Sąjungą šalyse kandidatės ar šalyse, kurioms parama teikiama pagal Reglamentą (EB) Nr. 2666/2000. Rangos institucija reikiamai pagrįstais atskirais atvejais gali nukrypti nuo šio reikalavimo."
2 straipsnis
Reglamentas (EB) Nr. 555/2000 iš dalies keičiamas taip:
7 straipsnio 9 ir 10 dalys pakeičiamos taip:
"9. Dalyvavimas konkursuose ir sutarčių suteikimas vyksta vienodomis sąlygomis visiems fiziniams ir juridiniams asmenims iš valstybių narių, patenkančių į Sutarčių taikymo sritį, stojimo į Europos Sąjungą šalių kandidačių ir šalių, kurioms parama teikiama pagal 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai [8]. Rangos institucija reikiamai pagrįstais atskirais atvejais gali leisti dalyvauti konkursuose ir pasirašyti sutartis fiziniams ir juridiniams asmenims iš trečiųjų šalių.
10. Tiekiami produktai, patenkantys į Sutarčių taikymo sritį, turi būti kilę valstybėse narėse, stojimo į Europos Sąjungą šalyse kandidatės ar šalyse, kurioms parama teikiama pagal Reglamentą (EB) Nr. 2666/2000. Rangos institucija reikiamai pagrįstais atskirais atvejais gali nukrypti nuo šio reikalavimo."
3 straipsnis
Reglamentas (EB) Nr. 2500/2001 iš dalies keičiamas taip:
8 straipsnyje:
a) straipsnio 7 dalis pakeičiama taip:
"7. Dalyvavimas konkursuose ir sutarčių suteikimas vyksta vienodomis sąlygomis visiems fiziniams ir juridiniams asmenims iš valstybių narių, patenkančių į Sutarčių taikymo sritį, stojimo į Europos Sąjungą šalių kandidačių ir šalių, kurioms parama teikiama pagal 1996 m. liepos 23 d. Tarybos reglamentas (EB) Nr. 1488/96 dėl finansinių ir techninių priemonių, remiančių (MEDA) ekonominių ir socialinių struktūrų reformą pagal Europos-Viduržemio jūros regiono valstybių partnerystę [9] ir 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai [10]. Rangos institucija reikiamai pagrįstais atskirais atvejais gali leisti dalyvauti konkursuose ir pasirašyti sutartis fiziniams ir juridiniams asmenims iš trečiųjų šalių.
Tiekiami produktai, patenkantys į Sutarčių taikymo sritį, turi būti kilę valstybėse narėse, stojimo į Europos Sąjungą šalyse kandidatės ar šalyse, kurioms parama teikiama pagal Reglamentą (EB) Nr. 1488/96 ir Reglamentą (EB) Nr. 2666/2000. Rangos institucija reikiamai pagrįstais atskirais atvejais gali nukrypti nuo šio reikalavimo."
b) straipsnio 8 dalis naikinama.
4 straipsnis
Reglamentas (EB) Nr. 1268/1999 iš dalies keičiamas taip:
3 straipsnio 3 dalis pakeičiama taip:
"3. Fiziniai ir juridiniai asmenys iš Kipro, Maltos bei Turkijos ir šalių, kurioms parama teikiama 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai [11], gali dalyvauti konkursuose ir pasirašyti sutartis tokiomis pačiomis sąlygomis, kaip ir visi fiziniai ir juridiniai asmenys iš valstybių narių, patenkančių į Sutarčių taikymo sritį, ir šalių naudos gavėjų."
5 straipsnis
Reglamentas (EB) Nr. 1267/1999 iš dalies keičiamas taip:
6a straipsnio 1 dalis pakeičiama taip:
"1. Jei Bendrija yra vienintelis priemonių išorinės pagalbos šaltinis, dalyvavimas konkursuose ir sutarčių suteikimas vyksta vienodomis sąlygomis visiems fiziniams ir juridiniams asmenims iš valstybių narių, patenkančių į Sutarčių taikymo sritį, 1 straipsnio 1 dalies antroje pastraipoje nurodytų šalių ir šalių, kurioms parama teikiama pagal 2000 m. gruodžio 5 d. Tarybos reglamentą (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai [12]."
6 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. balandžio 21 d.